M. Pčolinská, poslankyňa: (2002-03-21):
Neviem, akú skúsenosť má pán kolega Mesiarik so školstvom alebo s pôsobením v učiteľskom kolektíve, ale myslím si, že tento návrh neprišiel len tak akože z ničoho nič, alebo – teda ja neviem – z nejakého takého bočného záujmu, bol to skôr hlas učiteľskej verejnosti, že treba trošku zdynamizovať vedenie škôl a treba po čase prejsť výberovým konaním. Myslím si, že nikomu schopnému tento návrh zákona, pokiaľ by bol prijatý, nebude brániť v tom, aby pokračoval vo svojej práci. Ďakujem. I. Presperín, podpredseda NR SR: Ďakujem. Iní navrhovatelia? Nechcú vystúpiť. Pani spoločná spravodajkyňa, nech sa páči so záverečným slovom spravodajkyne. E. Rusnáková, poslankyňa: Vážené dámy, vážení páni, dovoľte mi, aby som ako spravodajkyňa vystúpila ešte na záver ku všetkým trom návrhom. Vzhľadom na to, že návrh skupiny poslancov pani Malíkovej, Oberhausera, Pašku, Kotiana, Slavkovskej a Sládečka obsahuje takú navrhovanú úpravu, ktorá je aj súčasťou návrhu zákona poslancov Vladimíra Faiča a Vladimíra Bajana, predpokladám, že v jednom z tých návrhov problematika vyriešená bude, takže jeden z nich potom stratí na aktualite. Čo sa týka vyjadrenia k samotnému obsahu toho návrhu, v ktorom je spoločný styčný bod, je potrebné povedať, že uvádzanie národnosti možno z hľadiska aj štatistického sa dá riešiť aj z inej pedagogickej dokumentácie, ale je to skôr otázka ani nie toho, či zo štatistiky budeme vedieť uvádzať niektoré údaje v rámci národnostného školstva, alebo počtu istej národnosti, ktorá študuje na základnej, strednej alebo aj vysokej škole. Je to vec, ktorá, myslím si, nie je v rozpore s tým, aby občania považovali za nevhodné, že by sa na vysvedčeniach ich detí uvádzala národnosť. Je to vec, ktorá nie je problematická. Čo sa týka návrhu pána poslanca Mikloška a pani poslankyne Pčolinskej, treba povedať, že téma nie je nedemokratická. Téma hovorí o tom, že v oblasti riadiacich pracovníkov by sme mohli viesť diskusiu o tom, či by sa malo zaviesť funkčné obdobie a či funkčné obdobie napríklad by mohlo trvať najviac dvakrát. Téma výmeny alebo obmeny riadiacich pracovníkov je témou, ktorá je v Európe bežnou témou a v niektorých krajinách sa rieši až tak liberálne, napríklad v severských krajinách, že na niektorých typoch škôl nemajú riaditeľa školy, ale majú vedúceho pedagogického zamestnanca, ktorý v daný rok školu vedie. Každý rok vedie školu iný hlavný pedagogický zamestnanec. Čiže ten diapazón možnosti výberu a spôsobu riadenia škôl je rôzny. Myslím si, že hlavný problém, ktorý poslanci cítia pri tomto návrhu zákona, je v tom, že môže vyvolať veľký problém v oblasti málotriednych škôl, kde často učia dvaja pedagógovia. A ak by malo dôjsť k nejakej pravidelnejšej výmene, potom sa môže stať, že jeden z nich by musel opustiť školu napriek tomu, že daná obec by s ním bola veľmi spokojná, a teda obidvoch učiteľov by si chcela udržať. Problém môže vzniknúť aj z toho dôvodu, že sme pred prenosom kompetencií na obce a na vyššie územné celky, sme pred novým školským rokom. Myslím si, že tento problém vnímajú pedagogické kolektívy aj riadiaci pracovníci veľmi citlivo a že takáto vážna úprava by sa nemala robiť v období, ktoré je teraz. Skutočne treba viesť diskusiu a zmeny robiť na začiatku volebného obdobia. Chcela by som ešte poznamenať, že ak hovoríme o výmene riadiacich pracovníkov, a predkladatelia hovoria o tom, že by to skvalitnilo riadenie škôl, očakávala by som, že sa povie aj to, v čom je riadiaca práca vedení škôl na Slovensku nie kvalitná. Teda konkrétne povedať zo zistení Štátnej školskej inšpekcie, čo nie je dobré v riadení škôl. Nezabudnime na to, že existujú rady školy, ktoré majú právo navrhnúť vymenovanie a odvolanie riaditeľa školy. Nuž, ak si táto verejná kontrola neplní svoju povinnosť voči riaditeľom škôl, že ich necháva vo funkcii napriek tomu, že majú nedostatky, tak to je zlyhanie verejnej kontroly, ale ešte vždy je tam páka cez Štátnu školskú inšpekciu. Čiže my máme prostriedky na to, aby sa negatívne problémy dokázali riešiť. Ak chceme hovoriť o tom, že sa majú vymieňať riaditelia škôl, hovorme aj o tom, aké kritériá chceme mať na riaditeľov škôl. Nestačí povedať, vymeňme ich. Isté kritériá, nároky na vzdelanostnú úroveň, na kvalifikačné predpoklady sú, ale bolo by načase ich aj zovšeobecniť a predložiť. Hovorme aj o tom, že budúci učitelia, ktorí by mohli byť riadiacimi pracovníkmi, majú veľmi nedostatočné znalosti zo školského práva. Hovorme aj o tom, že takýto predmet by mal byť zavedený na vysokých školách pre budúcich pedagógov. Teda opakujem, téma, ktorú poslanci predložili, nie je nedemokratická, ale je voči nej možné vzniesť isté výhrady, na základe ktorých sa plénum potom rozhodne pri hlasovaní. Ďakujem pekne. I. Presperín, podpredseda NR SR: Ďakujem pani poslankyni, ktorá zaujala stanoviská ako spravodajkyňa k týmto trom navrhnutým zákonom. Vážené panie poslankyne, páni poslanci, je 12.07 hodín, prerušujem rokovanie schôdze, ktorá bude pokračovať o 14.00 hodine hodinou otázok na členov vlády. O 15.00 hodine, ako viete, sa začína nová schôdza. Je pravdepodobné, že hlasovať o všetkých týchto zákonoch budeme až zajtra. Ďakujem. Želám dobrú chuť. (Prerušenie rokovania o 12.07 hodine.) (Pokračovanie rokovania o 14.02 hodine.)